NRK Sápmi

NRK Sápmi er en avdeling i NRK med særskilt ansvar for utvikling og formidling av nyheter, aktualiteter, drama og annet medieinnhold til den samiske befolkningen. Avdelingens formål er å bidra med innhold som skal styrke samisk kultur og språk. NRK Sápmis oppdrag omfatter også utvikling og formidling av innhold om samisk samisk kultur og samfunn til hele befolkningen i Norge. NRK Sápmi samarbeider med de samiske redaksjonene i Yle, Sveriges Television og Sveriges Radio.

De første samiske radiosendingene startet i 1946 i Tromsø, med Kathrine Johnsen som programleder. I 1976 ble redaksjonen flyttet permanent til Karasjok, og i 1984 flyttet radioen inn i sine nåværende lokaler. NRK Karasjok er hovedbase for divisjonen NRK Sápmi, som er en av fem divisjoner i NRK. Adressen er Mari Boine geaidnu 12. DAB-radiokanalen NRK Sámi Radio sendes i sin helhet fra avdelingskontoret.

I Karasjok utvikles magasin-, kultur-, underholdning-, nyhets- og barneprogrammer hovedsakelig på samisk for riksdekkende radio, fjernsyn, internett og mobil. Ođđasat lages i samarbeid med SVT og Yle, med sendested fra NRK Sápmi i Karasjok.

Fra 1991 har redaksjonen laget ukentlige fjernsynsprogrammer for barn. Siden 2001 har redaksjonen produsert fjernsynssendingen Ođđasat, sammen med SVT og Yle, fra studio i Karasjok. Redaksjonen utvikler også innhold for NRKs lokal- og rikssendinger, samt for nett og sosiale medier. 8. desember 2010 vedtok NRK å bytte navn fra det opprinnelige NRK Sámi Radio til NRK Sápmi.

NRK Sápmi har lokalkontorer i Tana, Kautokeino, Manndalen i Kåfjord, Tromsø, Skånland, Tysfjord, Snåsa og Oslo. Disse kontorene har i underkant av 20 årsverk. Hovedkontoret har rundt 80 årsverk. Avdelingen ledes av direktør Johan Ailo Kalstad siden 2021.

Språk
NRK Sápmi bruker både norsk og samisk. Størstedelen av NRK Sápmis radio- og tv-sendinger er på nordsamisk, men det er også permanente sendinger på lule- og sørsamisk. Det lule- og sørsamiske programtilbudet lages av lokalkontor-medarbeidere som er stasjonert i henholdsvis Tysfjord og Snåsa. Deler av sendingene er på norsk; bl.a. brukes norsk i stor grad i intervjuer.

Historiske årstall
1946: NRK starter faste samiske radiosendinger (8. november); 20 min. en gang i uka.
1947: Yle starter faste samiske radiosendinger (20. november); 15 min. en gang i uka.
1965: SR starter faste samiske radiosendinger (19. februar); 5 min. pr. dag.
1973: NRK etablerer sørsamiske sendinger fra NRK Trøndelag.
1975: NRK i samarbeid med SR begynner å sende lulesamiske programmer fra NRK Nordland.
1976: Produksjonen av samiske radiosendinger flyttes fra Tromsø til Karasjok.
1984: Sámi Radio får sitt eget kringkastingshus i Karasjok.
1990: NRK etablerer et regelmessig samisk fjernsynstilbud.
1991: NRK starter med faste samiske barneprogrammer i fjernsyn.
1992: Sámi Radio omorganiseres fra distriktskontor til egen divisjon i NRK.
1993: Sámi Radio overtar ansvaret for sørsamisk og etablerer faste sørsamiske sendinger på riksnettet.
1999: Sámi Radio starter prøvesendinger på det digitale sendernettet, DAB. Sendernettet mest utbygd i sør, men det er satt opp DAB-sendere i Kautokeino og Karasjok.
1999: Sameradioene etablerer en felles nettavis.
2000: Fellessamiske nyhetssendinger i radio etableres.
2001: NRK og SVT etablerer daglige samiske nyhetssendinger på fjernsyn. Yle tiltrer samarbeidet i januar 2002.

 Anerkjennelse 
I 1983 mottok Kathrine Johnsen, «sameradioens mor» , Kongens fortjenstmedalje i gull. I 2016 mottok Johs. Kalvemo Kongens fortjenstmedalje for sitt banebrytende virke over mange for NRK Sápmi og dens forgjengere.

 Referanser 

 Eksterne lenker 

 NRK Sápmi
 NRK: NRK Sámi Radio blir NRK Sápmi

Sapmi
Kategori:Samiske medier
Kategori:Radiokanaler etablert i 1946
Kategori:Norske radiokanaler